Ti Nagtaudan ti Halloween—Ania ti Kuna ti Biblia Maipapan Kadagita?
Sungbat ti Biblia
Awan ti dakamaten ti Biblia a Halloween. Ngem ti nagtaudan ti nagkauna a Halloween ken ti moderno a kaugalian ipakitada a selebrasion dayta a naibasar kadagiti palso a sursuro maipapan kadagiti natay ken dagiti di makita nga espiritu, wenno demonio.—Kitaem ti “Pakasaritaan ken kostumbre ti Halloween.”
Mamakdaar ti Biblia: “Awan koma a pulos kadakayo . . . ti makiuman kadagiti al-alia wenno espiritu, wenno makisarita kadagiti natay.” (Deuteronomio 18:10-
Pakasaritaan ken kostumbre ti Halloween
Samhain: Ti nagtaudan ti Halloween ket manipud iti “nagkauna a piesta dagiti pagano a selselebraran dagiti Celtic nasurok a 2,000 a tawenen ti napalabas,” kuna ti The World Book Encyclopedia. “Patien dagiti Celt a dagiti natay makalangenda dagiti sibibiag. Bayat ti Samhain, dagiti sibibiag sarungkaranda dagiti natay.” Ngem nalawag nga isursuro ti Biblia a dagiti natay “saanda a sipapanunot iti aniaman.” (Eclesiastes 9:5) Ngarud, dagiti natay saanda a makasarita dagiti sibibiag.
Dagiti kostium, kendi, ken trick or treat iti Halloween: Sigun iti libro a Halloween
—An American Holiday, An American History, dadduma kadagiti Celt ket agkawesda a kas iti bampira tapno ipapan dagiti agpaspasiar nga espiritu a kaduada ket panawanda ida. Dadduma ti mangted iti kendi tapno ay-aywenda dagiti espiritu. Iti nagkauna a Europa, inakseptar dagiti klero a Katoliko dagiti pagano a kaugalian iti dayta a lugar ken agbalaybalay dagiti pasurotda a nakakostium ken agdawat kadagiti regalo. Iti sabali a bangir, saan nga ipalubos ti Biblia ti panaglaok dagiti palso nga ar-aramid ti relihion ken ti panagdayaw iti Dios. —2 Corinto 6: 17.
Dagiti al-alia, bampira, ken mangkukulam: Dagitoy ket nabayagen a nainaig iti lubong dagiti dakes nga espiritu. (Halloween Trivia) Nalawag nga ibaga ti Biblia a busorentayo dagiti dakes nga espiritu, saan ket a makikadua kadakuada nga agrambak.
—Efeso 6: 12.
Halloween pumpkin wenno jack-o’-lantern: Iti nagkauna a Britania, “dagiti agpakpakaasi ket agbalaybalayda nga agdawat iti makan a kasukat ti panangikararagda kadagiti minatayda,” ken adda awitda a “naabutan a singkamas (turnip lantern) a ti kandela nga adda iti uneg ipasimudaagna ti kararua a nakulong iti purgatorio.” (Halloween
—From Pagan Ritual to Party Night) Kuna ti dadduma a dayta ket nausar a pangbugaw kadagiti dakes nga espiritu. Bayat ti maika-19 a siglo iti North America, dagiti karabasa ket nasuktan iti singkamas ta ad-adu ken nalaklaka nga abutan ken ukitan. Ti nagtaudan dagiti kaugalian kas iti di matay a kararua, purgatorio, ken kararag para kadagiti natay ket saan a naibasar iti Biblia. —Ezequiel 18:4.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn umb_Latn ilo_Latn ilo_Latn